See, et suitsetamine on tervisele kahjulik, on tänaseks päevaks ammu  käibetõeks saanud. Ja see, kui miski on käibetõde, ei tarvitse ju sugugi tähendada, et see samas ka lihtsalt tavaline tõde ei ole.    Omal ajal avaldasid tubakatootjad sellele tõele kõva vastupanu, kuid nüüd tunnistavad oma toodete kahjulikkust nemadki. Tunnistavad suurte hoiatuskirjade ja kohati ka koledate piltidega, mis pakendikujundusele on paljudes maades seaduse jõuga peale surutud.    Kuid sellega pole võitlused veel võideldud. Tubakavastastele on pinnuks silmas, et suurt osa  pakendipinnast katab endiselt ahvatlev kommertskujundus, ja et see toetab endiselt kuvandit suitsetamisest kui seltskondlikult heaks kiidetavast tegevusest, mis on täis glamuuri, sära ja seikluslikkust.    Seetõttu kogub maailmas tuure mõte anda tervistkahjustavale tubakahüdrale järjekordne mõõgahoop, kiskuda tubakakuningad täiesti alasti ning sundida pakenditele peale täiesti ühetaoline, tagasihoidlik ja silmapaistmatu kujundus.    Austraaliast saabki esimene maa, mis seda teed läheb. Järgmise  aasta algusest on sealsetes müügikohtades erksavärviliste suitsupakkidega lõpp.    Seda, et suured hoiatused ei tarvitse piisavalt mõjule pääseda, kui nende kõrval samal pakendil laiutab hoopis teisesuunalise taotlusega ning pealetükkivalt kujundatud sõnum, näitvad ka uuringud.    Ühest Inglismaal tehtud uuringust kirjutas eile näiteks  Guardian. Bathi ja Bristoli Ülikooli baasil tegutsev Ühendkuningriigi Tubakauuringute Keskus uuris peene tehnika abiga, kuidas inimesed praegu kasutusel olevat sigaretipaki kujundust vastu võtavad. Tehnika jälgis katseisikute silmade liikumist, sellal kui nad suitsupakki silmitsesid, ning tuvastas, kuidas nende pilk mööda pakipinda liikus.    Professorid Marcus Munafo ja Linda Bauld kutsusid katseid tegema 43 vabatahtlikku, kelle seas oli nii mittesuitsetajaid, vähe suitsetajaid kui ka palju suitsetajaid. Neile näidati Britannia kümne  populaarseima suitsumargi pakendeid, aga sinna kõrvale ka tagasihoidlikult kujundatud valgeid pakendeid, millele brändinimi oli trükitud tavalises väikeses, puhtalt informatiivses kirjalaadis.    Teadlased jälgisid tehnika abil, kui palju vaatasid katseisikud pakendite ülemist, kommertskujundusega poolt ja kui palju alumist poolt, kus asus hoiatus suitsetamise ohtlikkusest tervisele. Selgus, et mittesuitsetajad ja vähe suitsetajad panid tagasihoidliku kujundusega sigaretipakkidele trükitud hoiatusi tähele  paremini kui neid hoiatusi, mille kõrval tõmbas endale tähelepanu suurelt välja mängitud bränditeave.    Eks see oli ka üsnagi ootuspärane tulemus ja annab tuge mõttele suitsupakkide kujundust lihtsustada.    Aga teisalt tuli välja, et neil inimestel, kes sageli suitsetavad, ei olnud pakikujundusel pilgu liikumisele suuremat mõju. Katse tegijad, Munafo ja Bauld oletavad, et need inimesed on omandanud oskuse kujundust ignoreerida. Nii et paadunud suitsetajat pelgate kujundusvõtetega  arvatavasti käitumist muutma väga ei pane.    Aga selleks, et mittesuitsetajaid valele teele eksimast ära hoida või ka harvematele suitsetajatele terviseohte paremini teadvustada, võiks selle katse põhjal otsustades pakikujunduse nipist kasu olla küll. Teisedki uuringud on näidanud, et näiteks teismelised, kes veel ei suitseta või ainult harva suitsetavad, on üsna bränditeadlikud ning pakendi kujundusest kergesti mõjutatavad.    Sellal kui terviseametnikud, poliitikud ja muud  ühiskonnaliikmed neid tulemusi nüüd oma aruteludes arvatavasti arvesse võtavad, kavatsevad Munafo ja Bauld uuringuid jätkata. Järgmiseks on neil kavas jälgida lausa seda, mis toimub mitmesuguse kujundusega suitsupakke vaatlevate inimeste ajus - millised ajupiirkonnad milliste kujunduselementide peale aktiveeruvad.    Nii et võitlus jätkub laial rindel. Ehkki põhiline võitlus käib ju, nagu paljudel puhkudel ikka, inimese enda sees - kas osta see pakk, kas läita see sigaret - või mitte.              Euroopa Liidu nõuete järgi peab 40% suitsupaki pinnast moodustama hoiatus, et suitsetamine rikub tervist.  Järgmise aasta alguses kavatseb Euroopa Komisjon teha ettepaneku tubakatoodete direktiivi muutmiseks. Palju kõmu seoses direktiiviga tekitab niinimetatud valge pakendi idee, mille järgi ei peaks suitsupakkidel olema tootjate logosid.